钦定古今图书集成/理学汇编/文学典/第138卷 > 《太宗飞白书答诏记》权德舆
## 钦定古今图书集成/理学汇编/文学典/第138卷 > 《太宗飞白书答诏记》权德舆

太宗文皇帝飞白书十二句五十五字者，贞观十六
年答左散骑常侍刘洎之诏也。“吾观古之令王，未尝
不虚已以纳谏；古之良臣，未尝不匪躬以尽直。然后
百度贞，九有清，由此物也。”初，太宗与公卿大臣往复
古义，以聪明示群下。洎退而上书，其大旨以为“动神
机，纵天辩，不若凝旒虚襟，以至公，慎取舍而已。故沃
心以纳，优诏以答，嘉其忠故以诚词，渥其礼故以手
翰。”史臣《实录》具载其事。有都官郎中窦泉者，博古尚
艺，贞元初得其书于人间太清宫道士卢元卿又得
之于窦氏。元卿工为篆隶八分诸书，且其家法，保而
藏之久矣。元和五年夏四月，予以太常斋荐于宫师，
因出以示予。予乃整衣冠，离次捧视，且以见圣唐建
巍巍无穷之基，在此编也。至若缥缈鸿翥之势，轻浓
蝉翼之状，子敬白而不飞，子云“飞而不白。”稽合众美，
裁成绝艺，又以见哲王之馀裕，书圃之逸品云。